Diari Oficial de la Generalitat Valenciana


Sumari del DOGV 4461, del 17-03-2003 (2003/2463)

Informació pública del Conveni regulador de funcionament, competències, recursos i relacions entre l'entitat d'àmbit territorial inferior al municipi (EATIM) el Perelló i l'Ajuntament de Sueca, així com una còpia del conveni esmentat.
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4461

Data del DOGV
:   17-03-2003

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2003/2463


Organisme emissor
:   Eatim El Perello

Tipus de document
:   Anunci

Informació pública del Conveni regulador de funcionament, competències, recursos i relacions entre l'entitat d'àmbit territorial inferior al municipi (EATIM) el Perelló i l'Ajuntament de Sueca, així com una còpia del conveni esmentat. [2003/Q2463]
  
Una vegada aprovat el conveni pel qual es regula el funcionament de l'entitat d'àmbit territorial inferior al municipi (EATIM) del Perelló, que es va subscriure entre l'alcalde president de l'Ajuntament de Sueca i el president de la Comissió Gestora d'esta entitat del Perelló, el qual va entrar en vigor l'1 de gener de 2002 i que, literalment, diu així:
  
«Conveni pel qual es regula el funcionament de l'entitat d'àmbit territorial inferior al municipi (EATIM) del Perelló.
  
1. Antecedents
  
L'EATIM del Perelló va ser constituïda pel Decret número 43/1999, de 23 de març, del Consell de la Generalitat Valenciana.
  
2. Objecte i procediment
  
El present conveni té per objecte regular el funcionament de l'EATIM del Perelló, mitjançant la fixació de les seues competències i dels recursos econòmics que han de dotar la seua hisenda. Així mateix, es regulen en el present conveni les relacions, vincles i col·laboració entre l'entitat esmentada i l'Ajuntament de Sueca.
  
3. Competències
  
L'EATIM del Perelló assumix amb pròpia personalitat jurídica, dins del seu àmbit territorial, les competències que seguidament es relacionen:
  
a) En matèria de patrimoni.
  
1. Construcció, conservació i reparació de fonts, safareigs, abeuradors i construccions semblants de proveïment d'aigua.
  
2. Policia de camins rurals, fonts i rius o zones fluvials. Amb les facultats que es regulen en els articles 44 a 73 del Reglament de Béns de les Entitats Locals.
  
3. La mera administració i conservació del seu patrimoni, inclòs el forestal, amb les facultats, que pel que fa a això establix el Reglament de Béns esmentat i amb el límit, quant a ús i disposicions dels seus béns, al qual es farà referència en el penúltim paràgraf d'este apartat referit a competències. Es requerirà la ratificació pel Ple de l'Ajuntament per a la disposició d'estos.
  
4. La policia urbana. Orgànicament dependran de la plantilla de l'ajuntament i funcionalment de l'entitat local del Perelló. Es constituirà un grup de treball dins del cos de la policia local, la destinació del qual serà permanent l'EATIM del Perelló.
  
b) En matèria d'urbanisme.
  
Ser consultada prèviament a l'aprovació o modificació del planejament urbanístic que li afecte, d'acord amb el que disposa l'article 38.1.1 de la Llei Reguladora de l'Activitat Urbanística i 125 del Planejament Estatal.
  
L'atorgament de les llicències urbanístiques, segregacions, parcel·lació o agregació. Ocupació de la via pública per a qualsevol ús, d'activitats, obertura d'establiments públics, espectacles i la resta d'actes subjectes a llicència municipal prèvia, que afecten al seu àmbit territorial: cartells, publicitat, rètols, etcètera.
  
Disciplina urbanística.
  
c) En matèria d'obres i servicis.
  
L'execució d'obres i la prestació de servicis compresos en la competència municipal i d'exclusiu interés de l'entitat local menor al seu àmbit territorial, es concreten en els següents:
  
1. Obres d'urbanització, arquitectura o de tipus industrial amb destinació a prestació de servicis públics, a l'àrea de l'entitat local menor.
  
2. Execució d'obres i servicis de caràcter rural.
  
3. Reparació, manteniment i conservació d'edificis i instal·lacions de titularitat de l'entitat.
  
4. Pavimentació i reparació de les vies públiques.
  
5. Mobiliari urbà, parcs i jardins.
  
6. Enllumenat públic.
  
7. Recollida i tractament de residus, i neteja viària.
  
8. Clavegueram amb referència a la xarxa local
  
9. Regulació del trànsit i senyalització de vies públiques.
  
10. Cultura, oci, esports, festes, turisme. Educació.
  
11. Centre de la tercera edat.
  
12. Vendes fora d'establiment mercantil que tinguen lloc al territori de l'entitat.
  
13. La neteja de platges dins del seu àmbit.
  
14. El servici de socorrismes de platges.
  
15.Centres escolars.
  
16. Centre de salut.
  
d) En matèria de servicis administratius.
  
Tots els servicis propis de l'administració de l'entitat, personal propi, etcètera, així com els propis de la gestió econòmica: imposició, ordenació i recaptació dels recursos propis, aprovació del pressupost i dels seus documents annexos.
  
Les competències anunciades abans no constituïxen un numerus clausus, i la relació roman oberta a altres servicis que poguera assumir l'entitat de mutu acord amb l'ajuntament.
  
L'EATIM del Perelló exercirà les seues competències tenint present en tot cas la deguda coordinació en la seua programació i execució, amb el municipi, i el Ple de l'Ajuntament haurà de ratificar tots els acords dels òrgans de l'EATIM que facen referència a la disposició de béns, operacions de crèdit i expropiació forçosa.
  
Els conflictes d'atribucions entre l'entitat i el municipi els resoldrà el Ple municipal, d'acord amb el que disposa l'article 222 del Reglament d'Organització i Funcionament.
  
Els contractes adquirits en matèria de servicis per l'ajuntament es respectaran fins a la data de prescripció del contracte per l'EATIM.
  
4. Patrimoni.
  
El patrimoni de l'EATIM del Perelló queda constituït per tots els béns mobles o immobles, de domini públic o patrimonial, de titularitat municipal compresos a l'àmbit territorial de l'entitat local menor.
  
5. Hisenda.
  
La hisenda de l'EATIM del Perelló estarà constituïda pels següents recursos econòmics:
  
1. Ingressos propis: podran constituir ingressos d'esta naturalesa:
  
a) Els derivats de l'aprofitament del seu propi patrimoni i els altres de dret privat que li corresponguen.
  
b) Contribucions especials sobre obres i servicis que execute o preste directament.
  
c) Taxa i preus públics pels servicis o activitats que realitze directament o per la utilització o l'aprofitament especial del seu domini públic, independentment que la seua imposició i ordenació s'aprove per l'entitat local menor a tot el municipi.
  
d) Subvencions a l'entitat.
  
e) Ingressos per operacions de crèdit.
  
f) Altres que la llei puga atribuir-li.
  
Estos ingressos es recaptaran directament per l'entitat local menor.
  
2 Participació d'ingressos en el municipi.
  
L'entitat tindrà dret a participar en els ingressos que recapte el municipi pels conceptes i en la proporció que a continuació s'indiquen:
  
a) Participació municipal en tributs de l'estat, en proporció al nombre d'habitants segons l'última rectificació del padró d'habitants.
  
b) Participació en imposts municipals: la participació de l'entitat serà l'import del que recapte l'ajuntament dels contribuents d'esta pels següents imposts:
  
Imposts sobre béns immobles.
  
Impost sobre activitats econòmiques.
  
Impost sobre vehicles de tracció mecànica.
  
Pel que fa a l'impost sobre construccions, instal·lacions i obres, la participació de l'EATIM serà l'import del que recapta l'ajuntament de les activitats que es realitzen en estes matèries, per l'entitat esmentada, igual criteri se seguirà amb l'impost sobre increment de valor.
  
Els criteris expressats en els paràgrafs anteriors es revisaran cada cinc anys, si així ho decidixen ambdues entitats de mutu acord, o abans, també per mutu acord entre ambdues i si així s'establit per la futura legislació autonòmica sobre règim local.
  
De la participació en els imposts municipals es deduirà la part proporcional de les despeses corresponents.
  
L'ajuntament consignarà anualment en l'estat de despeses del seu pressupost la quantitat neta global de participació de l'EATIM del Perelló en els seus ingressos, calculada d'acord amb el que disposen els articles anteriors.
  
Semestralment, l'ajuntament transferirà a compte a l'entitat local menor la part proporcional dels tributs locals recaptats per l'empresa adjudicada i de la participació en tributs de l'estat.
  
El pagament, que tindrà caràcter preferent sense perjuí del que disposa l'article 168 de la Llei Reguladora de les Hisendes Locals, s'efectuarà mitjançant el pagament al compte bancari que indica l'EATIM, i s'acompanyarà un extracte comprensiu dels conceptes utilitzats i de les operacions realitzades per a la liquidació de la quantitat transferida.
  
Les liquidacions es transferiran dins del mes següent al seu venciment.
  
Al darrer semestre es liquidarà i es transferirà totalment.
  
6. Cooperació i coordinació entre l'ajuntament i l'entitat local menor.
  
A fi de garantir la cooperació i la coordinació en l'actuació i funcionament dels òrgans d'ambdues entitats locals, salvaguardant els interessos generals del municipi i els específics de l'EATIM, s'establix que:
  
a) L'alcalde del municipi i el president o alcalde pedani de l'entitat local menor faran, a petició raonada de qualsevol d'ells, reunions prèvies a l'adopció d'acords que afecten a l'interés general.
  
b) Quan algun dels assumptes inclosos en l'orde de dia de les sessions del Ple municipal afecten a l'esfera dels interessos propis de l'EATIM, el president o alcalde pedani de l'esta podrà participar en el debat amb veu però sense vot. A l'efecte, l'ajuntament li comunicarà amb antelació mínima de dos dies hàbils el contingut de l'assumpte i la data, l'hora i el lloc de realització de la sessió. Cas que l'assumpte siga tractat en comissió informativa, serà citat el president o alcalde pedani en els mateixos termes ja exposats per a la realització del Ple municipal.
  
c) L'ajuntament comunicarà prèviament per escrit a l'entitat local menor el contingut dels bans que s'hi exposen.
  
En allò no previst en este conveni caldrà ajustar-se a la legislació sobre règim local estatal i a allò que la comunitat autònoma poguera aprovar en l'esdevenidor.
  
Este conveni entrarà en vigor a partir de l'1 de gener de 2002
  
L'alcalde president de l'ajuntament: Alfredo Guillem Contreras.
  
El president de la Comissió Gestora del Perelló: Javier Grandell Blasco».
  
Se sotmet a informació pública pel termini d'un mes perquè se'n prenga coneixement general.